AaB satte søndag fokus på kvinde- og pigefodbold med en klubdag kun for kvinde- og pigeafdelingen.

De seneste ugers konflikt mellem det danske kvindelandshold og DBU har ikke afskrækket AaB's kvinde og pigeafdeling. De havde valgt at afholde klubdag for at sætte større fokus på AaB som en klub for kvindefodbold. Til klubdagen var der inviteret både sponsorer og spillere til en dag i kvindefodboldens tegn. - Det gør vi for at give lidt attention omkring kvinde/pigefodbold og vise, at det faktisk er okay at være pigespiller herude. Det er ikke nyhedens interesse, men vi vil også vise, at vi er sociale, så det er noget vi lægger meget vægt på, siger Anna Larsen, der er formand for AaB's kvinde- og pigeafdeling. Det kan være svært at få træning op til 10 gange om ugen til at passe med skolen. Så for at holde på klubbens talenter arrangeres, der blandt andet lektiecafeer, spiseordninger og afhentning direkte fra skole, så de kan være med til det hele og føle sig som en del af klubben stadig. - Vi forsøger at skaffe sponsorer, så de også har ens tøj, de har træningstøj, de kommer ud i det pæne spillertøj, som superligaen også spiller i. Så vi forsøger at give dem rum og mulighed for at udøve det, de gerne vil, selvom vi godt ved, der ikke er så mange penge i det som til drenge og mænd. Men de skal have samme muligheder for at opleve det på banerne, siger Anna Larsen. Med en klubdag i kvinde- og pigefodboldens tegn håber formanden, at flere piger får lyst til at spille med. - Vi vil gøre mere opmærksom på, at kvinde- og pigefodbold faktisk er rigtig stort, og det er meget voksende. Vi skal jo gerne have 50 procent stigning i medlemstallet i forhold til den plan DGI og DBU har lagt, og der vil vi gerne gøre vores til at flere kommer ud og spille fodbold og så i AaB, siger Anna Larsen, der referer til den plan DGI og DBU offentliggjorde i 2016. Det drejer sig om den fælles vision, "Bevæg dig for livet", hvor de vil hverve 13.000 nye fodboldspillere på tre år.